﻿ STAREA DE SPIRIT A POPULAŢIEI PE PARCURSUL 1 TRANZIŢIEI. UN MODEL DE PERIODIZARE IULIANA PRECUPEŢU cest articol este o descriere a stării de spirit a populaţiei, în perioada tranziţiei. Evoluţia indicatorilor care descriu A satisfacţia faţă de viaţă, starea din ultimele zile, optimismul şi temerile oamenilor este urmărită în relaţie cu evoluţia generală a societăţii. Modelele descrise de date conduc spre identificarea unor perioade ale stării de spirit. Anii 1990–1992 pot fi consideraţi ca reprezentând „startul marilor speranţe”, urmaţi de un alt interval de timp, 1992–1996, ce a constituit pentru populaţie o „perioadă a supravieţuirii şi a încercărilor de adaptare” la condiţii economice şi sociale dificile. Aşa-numitele „costuri sociale” ale transformării au fost considerate, iniţial, ca un sacrificiu necesar pentru relansarea economică şi socială. Cu toate acestea, următorii patru ani, până în anul 2000, nu au confirmat aşteptările de început ale tranziţiei, ci au constituit o „perioadă a speranţelor înşelate”. Numai după anul 2000 se poate discuta despre „o perioadă a avântului şi a bunăstării”. Cuvinte-cheie: bunăstare subiectivă, stare de spirit, calitatea vieţii, tranziţie, satisfacţie faţă de viaţă. Starea de spirit cuprinde universul afectiv al sentimentelor, emoţiilor şi speranţelor pe care oamenii le încearcă, dar şi universul cognitiv al evaluărilor pe care oamenii le fac propriei vieţi. Sentimente şi evaluări pozitive, cum sunt mulţumirea, fericirea, optimismul, sau, dimpotrivă, negative, incluzând opusul acestora, pot domina spaţiul vieţii personale. La începutul anilor ’90, starea de spirit a populaţiei a constituit o „sursă a strategiei tranziţiei” (Zamfir, 2004: 28), atitudinile pozitive ale oamenilor faţă de democraţie şi economia de piaţă conferind legitimitate schimbărilor sociale din România. Analiza stării de spirit pe parcursul tranziţiei ne poate indica sensul speranţelor populaţiei, dar şi performanţa atinsă de strategia de schimbare socială: în ce măsură populaţia are o viaţă bună, este mulţumită şi priveşte cu optimism către viitor. Ceea ce ne propunem aici este o descriere a sentimentelor dominante în viaţa oamenilor pe parcursul tranziţiei, pe baza datelor de cercetare oferite de Diagnoza Adresa de contact a autorului: Iuliana Precupeţu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: iuliana@iccv.ro. 1 Elaborarea acestui articol a fost parţial sprijinită prin grantul individual de cercetare acordat de către GESIS-ZA EUROLAB Koln, Germania, în cadrul Programului Cadru 6 al Uniunii Europene. CALITATEA VIEŢII, XXI, nr. 3–4, 2010, p. 306–320 2 STAREA DE SPIRIT A POPULAŢIEI PE PARCURSUL TRANZIŢIEI 307 2 Calităţii Vieţii. Acolo unde este posibil, vor fi invocate şi alte date şi rezultate de cercetare (Eurobarometre, Barometrul de Opinie Publică). Starea de spirit a populaţiei a variat, pe parcursul tranziţiei, în funcţie de circumstanţele concrete ale vieţii personale a oamenilor (nivelul resurselor materiale, sănătatea, condiţiile de locuire etc.) şi în funcţie de mersul general al societăţii (starea economică şi politică a ţării, situaţia sistemelor de sănătate, învăţământ, de protecţie 3 socială etc.), precum şi de factori cum sunt ciclurile electorale (Comşa, 2008) sau tipul de discurs dominant asupra mersului societăţii în mass media. Modelele pe care le urmează datele în evoluţia lor ne dau posibilitatea de a identifica anumite perioade ale stării de spirit pe parcursul tranziţiei. Acest articol urmăreşte să descrie evoluţia principalilor indicatori care măsoară starea de spirit a populaţiei şi să identifice, pe baza datelor de cercetare, perioade ale stării de spirit pe parcursul tranziţiei. DINAMICA ÎN TIMP A STĂRII DE SPIRIT A POPULAŢIEI PE PARCURSUL TRANZIŢIEI Elemente teoretice: „bunăstare subiectivă” sau „stare de spirit”? Termenul utilizat în mod curent în sociologie pentru a indica domeniul subiectiv al evaluărilor, satisfacţiilor, sentimentelor este cel de bunăstare subiectivă. Termenul de bunăstare subiectivă implică o stare de bine pe care individul o simte şi apreciază ca atare. În general, atunci când oamenii se simt mulţumiţi, satisfăcuţi, împliniţi, în armonie cu ei înşişi şi lumea din jurul lor şi, în ultimă instanţă, fericiţi, se poate spune că experimentează o stare de bunăstare subiectivă. Andrews (1974) considera că bunăstarea subiectivă este măsura în care mulţumirea (satisfacţia) caracterizează existenţa umană şi măsura în care oamenii evită nefericirea, dezolarea şi stresul, care sunt potenţiale în viaţa indivizilor. Aşadar, bunăstarea subiectivă se referă la maniera subiectivă în care oamenii experimentează propria viaţă şi cuprinde trei dimensiuni: prima are o natură cognitivă, incluzând o evaluare (satisfacţia faţă de viaţă), a doua se referă la emoţii pozitive (fericire), iar cea din urmă la stări negative, depresie, anxietate şi, mai recent, alienare. Bunăstarea subiectivă este structurată astfel încât aceste elemente formează un factor global de variabile interrelaţionate (Diener, 1997: 3). 2 Diagnoza Calităţii Vieţii 1990–1999, 2003, 2006, cercetare a Institutului de Cercetare a Calităţii Vieţii. În analiza datelor, trebuie să ţinem cont de următoarele considerente: • chestionarul iniţial a suferit modificări în anul 1993; • în anul 1990 s-a aplicat eşantionarea pe cote; • schema de eşantionare utilizată în perioada 1991–1999 s-a modificat în anii următori; • poziţia în chestionar a întrebării de satisfacţie a fost diferită în anii 1990–1991 faţă de anii următori; • pentru primii doi ani ai tranziţiei datele sunt mai sărace, analizăm satisfacţia faţă de viaţă şi optimismul. 3 S-a demonstrat pe baza datelor din Barometrul de opinie publică. 308 IULIANA PRECUPEŢU 3 Cercetătorii (Andrews/Withey 1976, Diener 1984, 1997, 2002, Bohnke 2005) consideră că cele trei componente exprimă stări diferite ale conştiinţei care ar trebui măsurate în mod separat, ele putând furniza informaţie complementară asupra complexului proces de bunăstare subiectivă. A te simţi depresiv într-un anumit moment nu exclude un sentiment general de mulţumire faţă de viaţă, atâta vreme cât oamenii pot şti că, în general, lucrurile nu sunt complet rele sau se pot îmbunătăţi. Făcând parte din familia indicatorilor subiectivi, conceptul de bunăstare subiectivă are capacitatea de a defini o arie largă de stări, de la nefericire la fericire, surprinde experienţa internă a subiectului şi „recunoaşte autoritatea ultimă a respondenţilor” (Diener, 1997: 2). De asemenea, se concentrează pe stări de lungă durată şi nu pe emoţii care se pot schimba rapid în timp. Componenta cognitivă a conceptului, satisfacţia faţă de viaţă, se referă la „măsura în care o persoană evaluează în mod pozitiv viaţa sa în ansamblu” (Veenhoven, 1996: 6). Fericirea ţine de domeniul emoţiilor şi este sensibilă la dispoziţii de moment, în timp ce ultima componentă a conceptului explorează sentimente negative, stări, completând în acest mod imaginea bunăstării subiective. Există şi abordări care extind conceptul de bunăstare subiectivă până la suprapunerea cu cel de calitate subiectivă a vieţii (Delhey, 2004, Diener, 2000), incluzând evaluarea domeniilor vieţii (sănătate, locuire, familie, relaţii sociale etc.) şi/sau optimism/pesimism. De fapt, conceptul de bunăstare subiectivă se suprapune în mare măsură cu concepte cum sunt bunăstarea, calitatea subiectivă a vieţii, calitatea percepută a vieţii sau fericirea, folosindu-se uneori interschimbabil cu acestea. Am explicat în altă parte, în detaliu, datele de bunăstare subiectivă pentru România în mod comparativ cu alte ţări europene (Precupeţu, 2006). În acest articol şi pentru acest set de date facem opţiunea de a utiliza termenul de stare de spirit. Acest concept a fost utilizat în literatura română îndeosebi în lucrările care detaliază datele de bunăstare subiectivă pentru un public mai larg (seria Barometrelor şi Eurobarometrelor, Sandu, 2007, 2008). Satisfacţia faţă de viaţă Satisfacţia faţă de viaţă este o evaluare subiectivă pe care o persoană o face propriei vieţi, indicând cât de bună este viaţa în general pentru cel care o evaluează. Ea exprimă o stare de lungă durată, ce este rezultatul experimentării multiplelor condiţii ce compun viaţa unei persoane, dar şi al valorilor, dorinţelor şi aspiraţiilor sale. Satisfacţia faţă de viaţă are capacitatea de a indica „gradul în care nevoile oamenilor sunt satisfăcute” (Veenhoven, 2004). Nivelul mulţumirii faţă de viaţă a variat pe parcursul perioadei analizate de la 24%, cel mai scăzut nivel înregistrat în anul 1999, până la 39% cel mai ridicat nivel în anul 2006. Nivelul nemulţumirii faţă de viaţă înregistrează, în general, niveluri mai înalte decât cel al mulţumirii, raportul dintre cei nemulţumiţi şi cei mulţumiţi fiind, în cei mai mulţi ani, supraunitar, cu excepţia anilor de la începutul şi sfârşitul perioadei analizate. Aceasta înseamnă că nemulţumirea a dominat ca stare începând cu anul 4 STAREA DE SPIRIT A POPULAŢIEI PE PARCURSUL TRANZIŢIEI 309 1994, atingând cote foarte înalte în anul 1999, pentru ca, ulterior, să se ajungă la un echilibru între cele două stări opuse de mulţumire şi nemulţumire, iar în anul 2006, deja, mulţumirea faţă de viaţă să reprezinte starea dominantă. Grafic 1 Satisfacţia faţă de viaţă: procentul persoanelor care s-au declarat mulţumite, respectiv nemulţumite cu propria viaţă Sursa: Diagnoza calităţii vieţii, 1990–1999, 2003, 2006. Grafic 2 Satisfacţia faţă de viaţă: raportul dintre procentajul persoanelor nemulţumite şi celor mulţumite 2,0 1,8 1,8 1,7 1,6 1,5 1,5 1,4 1,4 1,3 1,2 1,1 1,0 1,0 1,0 1,0 0,8 0,7 0,7 0,6 0,4 0,2 0,0 1990 1991 1992 1993 1994 1995 1996 1997 1998 1999 2003 2006 Sursa: Diagnoza calităţii vieţii, 1990–1999, 2003, 2006 Forma întrebării: Luând în considerare întreaga situaţie, cât de mulţumit sunteţi de propria viaţă: foarte mulţumit, mulţumit, nici mulţumit, nici nemulţumit, foarte nemulţumit. 310 IULIANA PRECUPEŢU 5 Satisfacţia faţă de viaţă depinde în mod esenţial de condiţiile de viaţă: de nivelul resurselor materiale de care dispun oamenii, educaţie, loc de muncă, sănătate, viaţă de familie, condiţiile de locuire, viaţa socială etc. Atunci când nevoile oamenilor în aceste domenii sunt satisfăcute, este posibil ca aceştia să se simtă mulţumiţi cu viaţa lor în general. Această abordare bazată pe teoria naturii umane ne ajută să constatăm că, pentru proporţie importantă a populaţiei, ce variază de la 22%, în anul 1990 şi ajunge până la 44%, în anul 1999 nevoile de bază nu au fost îndeplinite. De asemenea, satisfacţia cu viaţa depinde de condiţiile şi oportunităţile care le sunt oferite oamenilor în societatea în care trăiesc pentru ca aceştia să îşi poată îndeplini idealurile, pentru a trăi viaţa pe care o doresc, în acord cu valorile şi aspiraţiile lor. Societăţile afluente, caracterizate de stabilitate politică, cu sisteme importante de protecţie socială, cu sisteme de învăţământ şi sănătate de calitate, cu o bună calitate a mediului oferă cetăţenilor lor condiţii propice pentru prosperitate individuală şi pentru o viaţă bună. Studiile (Delhey, 2004, Alber/Fahey, 2004, Böhnke, 2005, Fahey et al., 2005) arată faptul că satisfacţia faţă de viaţă este puternic asociată cu nivelul resurselor materiale, atât la nivel individual cât şi macro. 4 , de asemenea, şi de nivelul aspiraţiilor şi Satisfacţia faţă de viaţă depinde aşteptărilor pe care oamenii le au în legătură cu viaţa lor în interiorul cadrelor sociale în care aceasta se desfăşoară. În condiţiile în care aşteptările sunt înalte, nivelurile satisfacţiei pot să scadă. De asemenea importantă este multiplicitatea cadrelor de referinţă pe care oamenii le iau în considerare în evaluările lor. Oamenii îşi compară viaţa în general dar şi componentele ei, cum sunt nivelul veniturilor, condiţiile de locuit, starea de sănătate, educaţia etc. cu cele ale altora – vecini, prieteni, oameni din alte ţări şamd. Rezultatul acestor comparaţii sociale poate influenţa nivelurile satisfacţiei. De exemplu, faptul că oamenii sunt expuşi în mai mare măsură acum (prin migraţie, mass-media) la modele de calitate a vieţii oferite de alte ţări mai dezvoltate poate duce la stabilirea unor standarde mai înalte în evaluare şi la o creştere a nivelului aspiraţiilor. Luând în considerare toate aceste elemente explicative, putem aprecia, în primul rând, faptul că traiectoria urmată de satisfacţia faţă de viaţă o urmează, oarecum întârziat, pe cea a evoluţiei condiţiilor de viaţă, reflectând, în acelaşi timp, şi nivelul aşteptărilor şi aspiraţiilor. Ciclurile electorale par să aibă, de asemenea, o influenţă asupra evoluţiei în timp a satisfacţiei. Ca traiectorie generală, se poate spune că, în anii 1997–1999, s-a produs o prăbuşire a nivelului satisfacţiei şi apoi „redresarea” nivelurilor acesteia în anul 2003, pentru ca anul 2006 să compenseze pierderea înregistrată şi să ajungă să prevaleze ca stare mulţumirea. Conform datelor Eurobarometrului, tendinţa pozitivă de creştere a satisfacţiei a continuat şi în perioada de după 2006: de la un procent de 43% persoane 4 Explicaţii alternative se referă la personalitate, genetică, norme culturale de exprimare a satisfacţiei, cultură politică (Donovan/ Halpern, 2002; Diener and Biswas-Diener, 2000). 6 STAREA DE SPIRIT A POPULAŢIEI PE PARCURSUL TRANZIŢIEI 311 mulţumite în primăvara anului 2006 la unul de 53% înregistrat în primăvara anului 5 A doua parte a 2008, cel mai înalt arătat de Eurobarometre în perioada 2001–2008. anului 2008 a marcat o uşoară scădere a satisfacţiei ş menţinerea acesteia la niveluri stabile în perioada următoare. Grafic 3 Satisfacţia faţă de viaţă (procentul persoanelor mulţumite): 2006–2008 60 53 53 49 48 47 4747 50 43 40 30 20 10 0 2006 (1) 2006 (2) 2007 (1) 2007 (2) 2008 (1) 2008 (2) 2009 (1) 2009 (2) Sursa: EB65-EB 72, 2006–2009. Forma întrebării: În general, puteţi spune că sunteţi foarte satisfăcut, satisfăcut, nesatisfăcut sau deloc satisfăcut cu viaţa dvs.? În privinţa tendinţei generale, în mod asemănător cu datele Diagnozei, datele 6 constatau o creştere a satisfacţiei de durată a Barometrului de opinie publică populaţiei, în perioada 1998–2007, cu căderi abrupte ale stării de spirit, precum cea dintre toamna anului 1998 şi toamna anului 1999, evoluţii pozitive rapide ale stării de spirit, precum cea dintre primăvara anului 2003 şi primăvara 2004, şi evoluţii pozitive lente, dar de durată, precum în intervalul dintre primăvara 2006 şi toamna 2007 (Sandu, 2007). Astfel, în timp ce anii 1997–1999 au constituit o perioadă de declin economic, anii 2000 au marcat o importantă schimbare pozitivă în sensul creşterii economice. Schimbarea a fost resimţită în datele subiective mai ales începând cu anul 2003, când condiţiile pozitive macro au început să se acumuleze dincolo de pura creştere economică şi să afecteze şi configuraţia satisfacţiei faţă de viaţă. O mai mare stabilitate politică, punerea în practică a unor măsuri importante de protecţie socială au contribuit, probabil, la creşterea nivelurilor de satisfacţie faţă de viaţă. 5 Eurobarometre, calcule proprii. 6 Fundaţia Soros. Cercetarea utilizează o scală diferită, cu patru grade de intensitate. 312 IULIANA PRECUPEŢU 7 7 La nivel european, Eurobarometrul din toamna anului 2008 indica un procent al persoanelor mulţumite cu viaţa de 47%, ceea ce situa România aproape de Portugalia (46%) şi Grecia (53%), ţări în mod „tradiţional nemulţumite” în Uniunea Europeană şi la mare distanţă de ţări „tradiţional satisfăcute” cum sunt Danemarca (96%) şi Suedia (97%). Acest val al cercetării a marcat o scădere a stării de spirit în România şi Portugalia cu şase puncte procentuale şi în Grecia, cu 12 puncte procentuale (Sandu, 2008). Starea din ultimele zile Starea din ultimele zile cuprinde diferite afecte, de la cele în registrul negativ al nefericirii la cele pozitive, al fericirii, indicând „măsura în care individul se bucură de viaţa sa” (Veenhoven, 2004). Starea din ultimele zile surprinde emoţii şi sentimente mai apropiate de sfera privată a oamenilor, spre deosebire de satisfacţia faţă de viaţă care este în mai mare măsură sensibilă la contextul social. Acest indicator cunoaşte puţine schimbări importante pe parcursul perioadei analizate. Cele mai mari valori ale nefericirii se înregistrează în perioada 1998–1999. Proporţia celor care se declară fericiţi este mică pe toată perioada tranziţiei. Tabelul nr. 1 Starea din ultimele zile 1992 1993 1994 1995 1996 1997 1998 1999 2003 2006 Nefericit(ă), chiar 4 3 4 4 5 4 3 5 6 5 disperat(ă) Supărări destul de 14 13 15 17 17 17 18 19 17 15 mari Am sentimentul că 23 19 20 21 20 18 21 24 18 17 „ceva nu merge” În general mă simt bine, deşi am avut 43 45 45 43 40 43 44 38 42 43 mici probleme Mă simt bine, fără 15 18 16 14 15 16 12 14 15 16 probleme Pe deplin fericit(ă), bucurii 2 1 1 1 2 2 1 1 2 3 deosebite Sursa: Diagnoza calităţii vieţii, 1990–1999, 2003, 2006. 7 Datele din Eurobarometru nu sunt comparabile cu cele din Diagnoza Calităţii Vieţii ca niveluri ale satisfacţiei, ci numai ca tendinţe, deoarece întrebările sunt uşor diferite (forma întrebării este („Cât de mulțumit/ă sunteţi în general de felul în care trăiţi?”), de asemenea, scalele utilizate sunt uşor diferite, (Eurobarometrul utilizează o scală de patru grade de intensitate), iar poziţia întrebărilor în chestionar diferă şi ea. 8 STAREA DE SPIRIT A POPULAŢIEI PE PARCURSUL TRANZIŢIEI 313 Grafic 4 Procentul celor care se declară nefericiţi, fericiţi, respectiv al celor care încearcă sentimente mixte Sursa: Diagnoza calităţii vieţii, 1990–1999, 2003, 2006. Proiecţii de viitor: optimism/pesimism Optimismul, respectiv pesimismul oferă o imagine asupra aşteptărilor de viitor şi speranţelor populaţiei. Pe de o parte, optimismul poate fi considerat rezultatul unei situaţii favorabile în domeniile vieţii, o proiecţie şi o prelungire a prezentului în viitor. Pe de altă parte, optimismul poate fi asociat unor elemente exterioare individului, care ţin de cadrul social. Situaţia macro şi schimbările în configuraţia acesteia par să fi constituit, în principal, rădăcinile principale ale optimismului pe parcursul tranziţiei. Majoritatea populaţiei se declara optimistă în prima parte a anilor ’90. Deşi faţă de anul 1992 procentul optimiştilor a înregistrat un trend descendent, anul 1996 a marcat o creştere spectaculoasă a nivelului optimismului. Prăbuşirea abruptă înregistrată în anul următor a culminat în anul 1999 cu un nivel al optimismului de numai 39%. Această prăbuşire nu a mai fost recuperată în timp, chiar dacă procentul optimiştilor a crescut uşor până la un nivel de 49%, în anul 2006. Datele par să arate, deci, dependenţa optimismului de ciclurile electorale şi de situaţia generală a ţării. 314 IULIANA PRECUPEŢU 9 Pesimism – optimism Grafic 5 Procente din totalul celor care au exprimat o apreciere Sursa: Diagnoza Calităţii Vieţii, 1992–1999, 2003, 2006. Forma întrebării: Gândindu-ne la viitor, cum credeţi ca vor fi condiţiile de viaţă în România peste 10 ani în raport cu prezentul? Mult mai bune, mai bune, la fel ca în prezent, mai proaste, mult mai proaste. Temeri ale populaţiei Grafic 6 Sursa: Diagnoza calităţii vieţii, 1992–1999, 2003, 2006. Forma întrebării: În perioada următoare, de ce anume vă temeţi cel mai mult pentru dvs şi familia dvs: Şomaj, Conflicte sociale, Lipsa de securitate personală datorită criminalităţii, Creşterea preţurilor, Impozite. Mult, puţin, deloc. Procentul celor care declară că se tem mult. 10 STAREA DE SPIRIT A POPULAŢIEI PE PARCURSUL TRANZIŢIEI 315 Pe parcursul perioadei descrise de date, creşterea preţurilor a constituit o temere majoră a oamenilor. Deşi atenuată puţin la începutul anilor 2000, această temere a reprezentat o constantă a elementelor negative ce au dominat mentalul populaţiei. Instabilitatea din domeniul preţurilor bunurilor de consum a influenţat fundamental negativ starea de spirit a oamenilor. De asemenea, valori importante înregistrează teama de conflicte sociale, cu evoluţii variind în funcţie de stabilitatea socială a diferitelor perioade. Teama de şomaj afectează proporţii mai reduse din populaţie. Vârfurile înregistrate de rata şomajului în anii 1994 şi 1999 (10,9%, respectiv 11,8%) se regăsesc în aceste date subiective care par să răspundă condiţiilor obiective de pe piaţa forţei de muncă. Pe parcursul tranziţiei, anii 1997–1999 se detaşează prin dominanţa sentimentelor, emoţiilor şi evaluărilor negative; şi în domeniul temerilor, proporţiile de populaţie afectate, în mare măsură, de temeri de natură socială au fost foarte înalte. PERIOADE ALE STĂRII DE SPIRIT Anii 1990–1991. Startul marilor speranţe; încercare şi eroare Tranziţia a debutat, pentru marea majoritate a populaţiei, cu mari speranţe într-un viitor bun pentru vieţile personale şi pentru societatea românească. Evoluţiile rapide din mediul economic şi cel politic au fost de natură să dezamăgească şi să dezorienteze populaţia. Destul de repede, chiar din al doilea an al tranziţiei, a devenit evident faptul că aşa-numitele costuri sociale ale tranziţiei vor fi suportate de către oameni, cu consecinţe negative pentru calitatea vieţii lor. În primul an al tranziţiei, o treime din populaţie se declara mulţumită de viaţa sa, o altă proporţie, de 22%, nemulţumită, în timp ce aproape jumătate din populaţie se considera nici mulţumită, nici nemulţumită. Media satisfacţiei s-a situat, în acel an, la 3,1, reprezentând cel mai înalt nivel înregistrat în seria de date şi care va mai fi egalat abia în anul 2006. De asemenea, anul 1990 a înregistrat cel mai scăzut nivel al nemulţumirii de pe tot parcursul tranziţiei. Pe de o parte, circumstanţele sociale ale anului 1990 erau încă pozitive, o prelungire a vechiului regim şi fără deteriorările majore pe care următorii ani le-au adus în domeniul economic şi cel social. Pe de altă parte, în acest moment, al debutului unei perioade de transformări, mulţumirea oamenilor faţă de propria viaţă a fost contaminată de speranţele şi aşteptările înalte faţă de rezultatul anticipat al unei tranziţii pe care oamenii o concepeau în termeni favorabili. O anumită pozitivitate (Diener, 1997) existentă în societate este vizibilă în aceste niveluri ale satisfacţiei faţă de viaţă. În anul al doilea al tranziţiei pare să se fi produs un şoc în configuraţia satisfacţiei faţă de viaţă, comparativ cu primul an. E important de menţionat faptul că economia României a cunoscut, în 1991, cel mai dramatic regres de pe tot parcursul tranziţiei, PIB-ul înregistrând o scădere cu 12,9% faţă de anul precedent. Scăderea abruptă a proporţiei mulţumiţilor (17%) în 1991 este dublată de creşterea moderată a celei a nemulţumiţilor (26%) şi de creşterea importantă a celor care se declarau nici mulţumiţi, nici nemulţumiţi (57%). Aceste schimbări par să sugereze modificări importante în condiţiile de viaţă dar şi o încercare de ajustare, adaptare prin situarea 316 IULIANA PRECUPEŢU 11 semnificativă a majorităţii populaţiei în zona „nici…nici…”, care poate fi interpretată ca o zonă a indeciziei, nehotărârii, dar şi ca una a unei situaţii „călduţe” definite de sintagma „se poate şi mai rău”. Modelul de stratificare a satisfacţiei faţă de viaţă în anii 1990–1991 este unic pe parcursul tranziţiei: categoriile sociodemografice în rândul cărora mulţumirea era 8 sunt cele care, din punctul de vedere al condiţiilor obiective de viaţă, starea dominantă pot fi considerate, mai degrabă, vulnerabile; totuşi, starea de mulţumire faţă de viaţă domină în interiorul lor. Categoriile în interiorul cărora satisfacţia era dominantă în raport cu insatisfacţia erau: bărbaţii, agricultorii, funcţionarii, pensionarii, casnicele, absolvenţii de şcoală generală, şcoală profesională, persoanele din rural, persoanele de peste 41 de ani. Acest tip de stratificare a fost explicat prin prelungirea unui model comunist în primii ani ai tranziţiei (Bălţătescu, 2009). Este posibil ca aşteptările reduse ale acestor categorii să fie legate de anumite procese de adaptare ale diferitelor categorii sociodemografice, la începutul anilor ’90. De fapt, la începutul anilor ’90, aşteptările populaţiei conduceau în direcţia unei societăţi competitive, care să valorizeze educaţia şi competenţele. În acest context, este posibil ca tocmai categoriile vulnerabile din acest punct de vedere (mai puţin educate, mai în vârstă, din mediul rural etc.) să aprecieze mai degrabă pozitiv propria viaţă, în noul context social. 9 , se poate aprecia, pe baza datelor, că, în primul În ceea ce priveşte optimismul an al tranziţiei, acesta reprezenta starea prevalentă în populaţie, cu o proporţie importantă de 46% optimistă faţă de 18% pesimistă, în timp ce, în anul următor, pesimismul a devenit dominant ca stare în populaţie, 45% din populaţie demonstrând proiecţii de viitor negative, faţă de numai 26% proiecţii pozitive. Primii doi ani ai tranziţiei pot fi consideraţi paradoxali: un prim an al marilor speranţe, al proiecţiilor pozitive de viitor şi un al doilea an al prăbuşirilor abrupte, în care aşteptările înalte au dat piept cu o realitate economică şi socială dură, pentru care oamenii nu fuseseră pregătiţi. A fost un proces de încercare şi eroare, care va fi urmat de încercări de atingere a echilibrului în domeniul stării de spirit. Anii 1992–1996: perioada supravieţuirii şi a încercărilor de adaptare În anii 1992–1996, deteriorarea graduală a condiţiilor de trai a continuat. În planul stării de spirit a populaţiei se poate aprecia că această perioadă a fost una de „aşezare” a aşteptărilor, de încercare de găsire a echilibrului, de conciliere a aspiraţiilor cu realitatea socială, care se dovedise mai dificilă decât se crezuse la începutul tranziţiei. Modelul descris de satisfacţia faţă de viaţă (Grafic 1) este asemănător în anii 1992 şi 1993: 32% din populaţie se declara mulţumită faţă de viaţă, în timp ce o proporţie aproape egală nemulţumită (31% în 1992 şi 32% în 1993). Această balanţă a proporţiilor se deteriorează în 1994, când distanţa dintre 8 Date analizate pe baza diferenţelor semnificative între procente. 9 Sursa: Diagnoza Calităţii Vieţii. În anii 1990 şi 1991, optimismul a fost măsurat ca apreciere a modului în care va arăta lumea peste 10 ani: oamenii vor fi mai fericiţi, mai nefericiţi sau vor fi la fel ca în prezent. 12 STAREA DE SPIRIT A POPULAŢIEI PE PARCURSUL TRANZIŢIEI 317 cei mulţumiţi şi cei nemulţumiţi ajunge la 12 puncte procentuale şi când proporţia celor nemulţumiţi creşte semnificativ până la 38%. Echilibrul dintre cele două categorii de satisfacţie se reface în 1995 (30% mulţumiţi şi 33% nemulţumiţi), însă se deteriorează din nou în anul următor, când procentul nemulţumiţilor creşte la 37%, iar cel al mulţumiţilor scade la 26%. Procentul nemulţumiţilor este mai important decât al celor mulţumiţi mai ales între 1994 şi 1996 indicând faptul că pentru o proporţie semnificativă a populaţiei nevoile nu sunt îndeplinite. Din punctul de vedere al configuraţiei satisfacţiei faţă de viaţă în funcţie de categoriile sociodemografice, spre deosebire de primii doi ani ai tranziţiei, modelele de stratificare nu mai sunt clare. Această perioadă se poate defini ca fiind una de reconfigurări şi „aşezări”. Un alt indicator important al stării de spirit, optimismul (Grafic 5), ne indică faptul că o majoritate a populaţiei considera că peste 10 ani condiţiile de viaţă vor fi mai bune în raport cu prezentul. Dacă satisfacţia faţă de viaţă este dependentă, în mare măsură, de condiţiile concrete de viaţă, optimismul este în mai mare măsură o proiecţie a speranţelor de viitor, fiind puternic ancorat în condiţiile sociale. Acest lucru este evident în anul 1996, an electoral, al schimbării guvernării, când o adevărată euforie a ruperii cu trecutul şi a unui viitor mai bun s-a produs în societate. Starea din ultimele zile (Tabelul nr. 1, Grafic 4), care dă măsura afectelor ce au dominat spaţiul personal al indivizilor, ne indică faptul că o proporţie mică din populaţie se declară fericită, în mod asemănător cu procentul celor care se declară nefericiţi. Starea dominantă în populaţie este una a sentimentelor mixte: între 40 şi 45% din populaţie declară că în ultimele zile „s-a simţit bine, deşi a avut mici probleme”. În privinţa temerilor care au afectat populaţia în perioada analizată, dominanta temerilor, la fel ca tot parcursul tranziţiei, a fost teama de creşterea preţurilor, urmată de cea a impozitelor, care a cunoscut o uşoară creştere în 1994. Teama de şomaj a afectat şi ea o proporţie semnificativă din populaţie, variind între 29%, în 1993 şi 44%, în anul 1994, când a înregistrat un vârf al perioadei. Anii 1992–1996 au constituit pentru populaţie un test al supravieţuirii, în raport cu condiţiile iniţiale ale tranziţiei marcate de speranţe şi aşteptări înalte. În plan macro, procesul de descreştere economică a continuat, procesul de consolidare democratică a continuat într-un ritm încet, în timp ce, la nivel micro, deteriorarea condiţiilor de viaţă s-a accentuat. Sistemul de protecţie socială construit, departe de a fi acoperitor, nu a creat suficiente „plase de siguranţă” pentru cei a căror viaţă era marcată de noile realităţi. În planul stării de spirit, sunt evidente încercările de adaptare la noile realităţi Anii 1997–2000. Perioada speranţelor înşelate Dacă 1996 a fost anul euforiilor şi optimismului, următorii patru ani au marcat o cădere abruptă în starea de spirit a populaţiei. Anul 1996 a constituit începutul unui nou ciclu electoral care, de obicei, corespunde unei relansări a 10 . speranţelor, optimismului şi chiar evaluărilor pozitive 10 A fost demonstrat pe baza datelor din Barometrul de opinie publică (Comşa, 2008, p. 22). 318 IULIANA PRECUPEŢU 13 Faţă de 1996, în anul 1997 proporţia nemulţumiţilor faţă de viaţă a crescut cu şase puncte procentuale într-un singur an. Proporţia celor mulţumiţi a scăzut şi ea până la un minim al perioadei de după 1992: mai puţin de un sfert din populaţie se declara mulţumită faţă de viaţă în 1999. Pe ansamblu, raportul dintre cei nemulţumiţi şi cei mulţumiţi era de 1,8, nemulţumirea fiind starea dominantă în populaţie. Din punctul de vedere al stratificării satisfacţiei faţă de viaţă în funcţie de categoriile sociodemografice, modelele de stratificare încă nu pot fi considerate cristalizate. Totuşi, în această perioadă a devenit evident modelul conform căruia intelectualii sunt mai degrabă mulţumiţi. Într-o perioadă de nemulţumire generalizată, această categorie pare să fi găsit resursele de a evalua pozitiv propria viaţă. Starea din ultimele zile a cunoscut şi ea, în anii 1998 şi 1999, cea mai importantă cădere din perioada de după 1992: numai 13% din populaţie se declara a fi fericită în 1998, în timp ce, în 1999, proporţia celor care aveau sentimentul că „ceva nu merge” a atins aproape un sfert din populaţie, recordul perioadei de după 1992. Între 1996 şi 1999, optimismul a înregistrat o scădere majoră, de 43 de puncte procentuale, atingând un minim-record, de 39% din populaţie optimistă care la vremea respectivă putea proiecta viitorul în termeni pozitivi. Temerile s-au accentuat şi ele, mai ales între anii 1998 şi 1999: toate temerile au atins cele mai înalte niveluri din toată perioada de după 1992. Această stare de spirit negativă a populaţiei poate fi explicată, în primul rând, prin deteriorarea condiţiilor de viaţă în perioada de după 1996 şi până în anul 2000. Mai mult decât atât, se poate considera că o acumulare de condiţii a condus la această perioadă a nemulţumirii dominante în societate: declinul economic, instabilitatea politică, conflictele sociale din anul 1999. Dincolo de acest fapt, se poate aprecia că dezamăgirea a fost, pe parcursul acestei perioade, cu atât mai puternică cu cât speranţele pentru schimbare în direcţia unei vieţi mai bune erau, în anul 1996, mai înalte. Anii 2001–2008: perioada avântului, a bunăstării Începând cu anii 2000, România a început să înregistreze creştere economică, proces care a culminat în anul 2006. Translatarea progresului economic de la nivel macro în planul condiţiilor de viaţă ale oamenilor s-a făcut cu o oarecare inerţie. Reacţia subiectivă la schimbările din societate a devenit vizibilă în datele de cercetare în anul 2003, când în satisfacţia faţă de viaţă a apărut un echilibru între proporţia mulţumiţilor (34%) şi cea a nemulţumiţilor (33%). În perioada următoare, creşterea satisfacţiei a devenit mai importantă, astfel încât, în anul 2006, proporţia mulţumiţilor o domina pe cea a nemulţumiţilor, pentru prima oară după 1990. Şi datele Barometrului de opinie indică aceeaşi tendinţă de creştere a „satisfacţiei de durată” (Sandu, 2008). După 2000 (2003–2006), în ceea ce priveşte distribuţia satisfacţiei faţă de viaţă în funcţie de categoriile sociodemografice, se cristalizează un model de stratificare apropiat de cel al ţărilor dezvoltate. Categoriile în interiorul cărora satisfacţia domină ca stare insatisfacţia faţă de viaţă sunt persoanele cu ocupaţii intelectuale, muncitorii, 14 STAREA DE SPIRIT A POPULAŢIEI PE PARCURSUL TRANZIŢIEI 319 elevii/studenţii, absolvenţii de liceu, cei de şcoală postliceală şi facultate, persoanele din urban, tinerii (18–34 de ani). În ceea ce priveşte „starea din ultimele zile”, aceasta a reacţionat cu o mare inerţie la schimbările din societate şi din vieţile indivizilor: în 2006, 19% din populaţie se declara fericită şi 20% nefericită. Optimismul a înregistrat şi el creşteri, însă nu a mai atins nivelul-record al anului 1996, dimpotrivă, creşterea a fost moderată. Este ca şi cum oamenii ar fi parcurs un proces de învăţare socială în legătură cu evoluţia lucrurilor din societate: au învăţat din experienţa anilor de tranziţie să îşi ajusteze aşteptările în legătură cu realitatea în care trăiesc. Această ajustare poate să fie rezultatul unei dezamăgiri care se vindecă greu, pe termen lung. Temerile dominante ale acestei etape rămân creşterea preţurilor care se diminuează, totuşi, uşor şi impozitele, care continuă să rămână la niveluri înalte. Scăderi importante au înregistrat teama de şomaj şi teama de conflicte sociale, lucru explicabil prin fondul reprezentat de creşterea economică, migraţia forţei de muncă şi stabilitatea socială a perioadei. Starea de spirit a populaţiei a variat pe parcursul perioadei analizate, urmând, într-o oarecare măsură, evoluţia circumstanţelor globale: economice, politice, sociale. Deşi indicatorii analizaţi nu răspund întotdeauna asemănător schimbărilor din contextul social mai larg şi celor din condiţiile vieţii personale, sunt evidente totuşi, modelele descrise de datele ce descriu starea de spirit a populaţiei. BIBLIOGRAFIE 1. Andrews, F. M., Withey, S. W., Social indicators of well-being. Americans’ perceptions of life quality, NY, Plenum Press, 1976. 2. Bălţătescu, S., Modele ale percepţiei calităţii vieţii, în „Calitatea vieţii”, nr. 3–4, 1999. 3. Böhnke, P., First European Quality of Life Survey. Life satisfaction, happiness and sense of belonging, European Foundation for the Improvement of Living and Working Conditions, Luxembourg, Office for Official Publications of the European Communities, 2005. 4. Comşa, M., Încotro ne îndreptăm, în Barometrul de opinie publică, Octombrie 2007, Fundaţia Soros Romania, 2007. 5. Diener, E., Suh, E., Oishi, S., Recent Findings on Subjective Well-Being, „Indian Journal of Clinical Psychology”, no. 24(1), 1997, pp. 25–41. 6. Diener, E., Biswas-Diener, R., New directions in well-being research: the cutting edge, „Indian Journal of Clinical Psychology”, no. 27, 2000, pp. 21–33. 7. Donovan, N., Halpern, D., Life satisfaction: the state of knowledge and implications for government, UK Cabinet Office, Paper of the Prime Minister’s strategy unit, 2002, http://www.number- 10.gov.uk/su/ls/paper.pdf. 8. Mărginean, I., (ed), Quality of Life in Romania, Bucureşti, Expert Publishing House, 2004. 9. Sandu, D., Eurobarometru 70, Toamna 2008, Comisia Europeană, 2008. 10. Sandu, D., Avatarurile nemulţumirii sociale în România anilor 1998 şi 2007, în Barometrul de Opinie Publică, Fundaţia Soros România, Octombrie 2007, 2007. 11. Veenhoven, R., The study of life satisfaction, în Saris, W. E., Veenhoven, R., Scherpenzeel, A. C. & Bunting B. (eds), A comparative study of satisfaction with life in Europe, Budapest, Eötvös University Press, 1996, pp. 11–48. 12. Zamfir, C., Indicatori şi surse de variaţie a calităţii vieţii, Bucureşti, Editura Academiei RSR, 1984. 13. Zamfir, C., O analiză critică a tranziţiei. Ce va fi „după”, Bucureşti, Editura Polirom, 2004. 320 IULIANA PRECUPEŢU 15 his article describes the subjective well being in Romania during transition. The trajectories of indicators like life T satisfaction, happiness, optimism and concerns are followed in time and in relation to the general dynamic of society. Using data from a national survey as well as invoking Eurobarometer data, the paper identifies several distinct periods in the dynamic of subjective well being. The first two years of post communist transformation, 1990–1991 have been described as “the start of great expectations” while the following period of four years was considered as a “period of survival and adaptation endeavours” from the part of population. Up to year 2000, it followed a period of “deceived hopes” as the high expectations of the early 90’s coupled with the high social costs supported by population did not lead to the expected outcome of a wealthier and happier society. Only after year 2000 we can discuss of a “period of impetus and higher well being”. Keywords: subjective well being, quality of life, transition, life satisfaction. 